text: El Casino de Calaf rep la Creu de Sant Jordi en el 125è aniversari de l'entitat - Regió7
  Els calafins rebran la distinció el dia 13 al costat de Pau Gasol, Alèxia Putellas i Mònica Tarrribas
  Enric Badia Redacció
  Calaf | 30·11·21 | 18:36 | Actualitzat a les 20:48
  Moment de la celebració dels 120 anys de la Unió Calafina ARXIU PARTICULAR/CASINO DE CALAF
  L'Associació Cultural Recreativa Unió Calafina, coneguda amb el nom popular de Casino de Calaf ha estat distingida amb la Creu de Sant Jordi de la Generalitat en l'any de celebració del seu 125è aniversari. El govern català ha fet públic aquest dimarts les Creus de Sant Jordi de la Generalitat entre les que destaquen els esportistes Pau Gasol i Alèxia Putellas, la periodista Mònica Tarribas , l'empresari i comunicador Justo Molinero, el grup Els Pets o l'actriu i promotora teatral Anna Rosa Cisquella.
  El govern de la Generalitat argumenta que el Casino de Calaf es fa mereixedor de la distinció per «la seva trajectòria, des de l'any 1896, com a entitat de referència del poble de Calaf i del seu entorn comarcal. Durant els seus 125 anys ha dinamitzat propostes d'activitats socials i culturals tot fomentant la participació de veïns i veïnes. En destaquen la seva aposta per afavorir la represa de la vida ciutadana i la cohesió social local als anys quaranta, després d'èpoques històriques adverses, i la seva acció d'impuIs a projectes capdavanters durant la segona meitat del segle xx, que continua avui amb una línia d'iniciatives socioculturals innovadores i connectades a dinàmiques artístiques de proximitat amb la ciutadania».
  Jordi Mas, president de l'entitat, explicava ahir que era un molt bon colofó a la celebració dels 125 anys de l'entitat, que va tenir lloc el passat més d'octubre. «Ens fa molt contents, rebre la Creu de Sant Jordi», assegurava ahir al vespre Mas. «El Casino de Calaf, que és tal com es coneix l'entitat popularment, ha estat històricament l'entitat petita respecte el Casal de Calaf, explicava, i aquest reconeixement ens va molt bé». Mas, que recorda que a casa seva, els seus pares ja eren socis tant del Casino com del Casal i «i de petits ens portaven tan a un lloc com a l'altre», defensa que si hi ha bona entesa i respecte, la rivalitat entre entitats en una població «és bona». La Creu de Sant Jordi es lliurarà en un acte el proper dia 13 de desembre a Barberà del Vallès. Mas va rebre moltes trucades de felicitació des que es va conèixer la notícia. El Casino ha fet un tuit per fer un agraïment col·lectiu: «Moltes gràcies a totes les persones associades, empreses patrocinadores, Institucions, associacions i particulars pel seu suport». Amics de l'entitat van iniciar una campanya a començament d'any demanant la Creu de Sant Jordi per al Casino i «vam tenir molt de suport», ha indicat Mas.
  El Casino de Calaf estem d'enhorabona! Hem rebut la Creu de St Jordi, anirem a recollir a Barberà del Vallès, dilluns dia 13 de desembre. Moltes gràcies a totes les persones associades, empreses patrocinadores, Institucions, associacions i particulars pel seu suport. pic.twitter.com/1GGlFriX94
  — El Casino de Calaf (@CasinodeCalaf) 30 de noviembre de 2021
  La Unió Calafina és una entitat cultural coneguda, popularment, com El Casino de Calaf. Va ser fundada el 23 de novembre de 1896. En principi fundada pel cant artístic, sense caràcter polític ni religiós, i per complir tot tipus d'activitats lúdiques i d'oci com teatre i balls, entre altres activitats. L'any 1931 es va inaugurar el local actual per poder desenvolupar millor les seves funcions.
  En l'actualitat té més de 200 socis fent tot tipus d'activitats, com ara un ball setmanal, cada diumenge a la tarda, i acull diverses festes d'organització pròpia o d'altres entitats de la vila com carnaval, cap d'any, Nadal, la festa del soci i l'arribada dels patges reals, entre altres.
  Juntament amb el Casino de Calaf també reben la Creu de Sant Jordi l'Associació de Voluntaris de Protecció Civil d'Argentona; el Col·legi d'Enginyers Tècnics Industrials de Barcelona; el Col·legi Oficial d'Arquitectes de Catalunya; el Consell de Col·legis d'Infermeres i Infermers de Catalunya; el grup musical Els Pets; l'Escola de Grallers de Sitges; la Federació Catalana de Natació; la Fundació Catalana de l'Esplai; i la Societat Catalana de Medicina Familiar i Comunitària.